text: Nu svinger SDU sparekniven: Se hvilke uddannelser, der lukker
  09 maj 2016 kl. 13.06
  Rektor på Syddansk Universitet, Henrik Dam, afslører nu, hvilke uddannelser i eksempelvis Esbjerg, Kolding og Sønderborg, SDU er nødt til at lukke. 
  Frem mod 2019 er Syddansk Universitet nødt til at lukke en række uddannelser, linjer og forskningsmiljøer. Det er konsekvensen af regeringens sparekrav til landets universiteter, der blev præsenteret i starten af april.
  Det kommer til at gå ud over en del uddannelser i både Esbjerg, Kolding og Sønderborg. Henrik Dam, der er rektor på Syddansk Universitet, kan nu løfte sløret for, hvilke uddannelser det drejer sig om.
  Ifølge rektoren er de ramte uddannelser alle nogle med et lav optag af studerende, hvor der er dårlig økonomi.
  - Jeg synes, det er trist først og fremmest for de pågældende medarbejdere og studerende, der ikke får de muligheder længere. Jeg synes, det er trist for SDU som samlet helhed, at vi bliver en lidt mindre organisation, får lidt mindre forskning og mindre uddannelser. Så synes jeg, det er ærgerligt for vores samfund, siger Henrik Dam.
  Uddannelserne er fordelt på universitetets forskellige campusser i Kolding, Esbjerg, Sønderborg, Odense, og Slagelse.
  - Det kommer til at få den konsekvens, at vi kommer til at have et lidt lavere uddannelsesudbud, end vi har i dag. Vi har i dag lidt over 220 uddannelser, og det falder ned til lidt under 220 uddannelser, når vi er færdige med denne her manøvre, forklarer rektoren og uddyber, at også forskningsområderne bliver ramt af besparelserne:
  - Det har selvfølgelig en konsekvens for landet som helhed, når vi laver mindre forskning. Forskning er jo kilen til det, vi skal leve af fremadrettet, så mindre forskning vil alt andet lige betyde mindre velstand fremadrettet.
  Henrik Dam oplyser, at besparelserne betyder afskedigelse af ca. 50 medarbejdere i første omgang - og senere op mod 110.
  De studerende, som er igang på de uddannelser, som lukker, får lov at gøre deres uddannelse færdig. Men nye studerende mister valg-muligheden.
  Se listen herunder:
  Sønderborg
  Kandidatuddannelsen i Europæiske Studier lukker.Diplomingeniøruddannelsen i Interaction Design lukker.Cand.merc.-uddannelsen i Global Value Change Management lukker.
  
  Esbjerg
  Forskningsområdet Marin Arkæologi nedlægges.Bacheloruddannelsen i Miljø og ressource management lukker.Profilen Law, Power and Social Justice på kandidatuddannelsen i Sociologi lukker.HA-linjen Virksomhedsudvikling i praksis lukker.
  
  Kolding
  Reduktion af fagudbud og øget holdstørrelse på HA og cand.merc.HA-linjen Design og forretningsudvikling lukker.
  
  Odense
  Kandidatuddannelsen i Maritime Technology lukker.En specialisering på civilingeniøruddannelsen i Product Design and Innovation lukker.En profil på civilingeniøruddannelsen i Fysik og Teknologi lukker.Tre-fire profiler på cand.oecon.-uddannelsen lukker.Et antal forskningsmiljøer i fysik, kemi og biokemi nedlægges eller beskæres.
  
  Slagelse
  De to cand. merc.- uddannelser lukker.Professionsbacheloruddannelsen i økonomi og IT i Slagelse lukker.HA-linjen Sports- og eventmanagement lukker.Kantinen nedlægges.
  
  Generelt
  Tilskud til SDU-Fitness til studerende bortfalder.Tilskud til Syddansk Symfoniorkester og Syddansk Kammerkor, Storekoret, og koret i Sønderborg bortfalder.De særlige "campus-midler" bortfalder fra og med 2019.Ombygning af kantine på Campus Odense udskydes.
  
  